
De kjender jo alle, mine Tilhørere, Holberg-Statuen uden for det kgl.
Theater i Kjøbenhavn. Det er en Statue af en gammel, en affældig Mand,
som sidder der med sit rokkende Hoved og betragter, hvad man plejer at
kalde „Daarernes Fagter“. Det er efterhaanden lykkedes dette
Aarhundredes fine Folk at bilde de danske ind, at Holberg var saadan
noget. Mine Tilhørere! Tro dem ikke! Han havde slet ikke nogen Lighed
med saadan en affældig Olding, end ikke da han var gammel. Hvis jeg
først og kortest skulde sige, hvad Holberg i sin Levetid var, vilde jeg
sige: Holberg var Ungdommen i vort Samfund. Han var Ungdommen d. v. s.
han havde for det første Mod og Indbildningskraft, to Egenskaber, som
han havde arvet efter sin Fader, en bondefødt Nordmand, der ved sin
egen Fortjeneste, ved sin ualmindelige Tapperhed og Driftighed var
stegen til Oberstløjtnant, noget, som i den Tid var ganske
ualmindeligt, da Hæren, for saa vidt som den ikke beherskedes af
adelige danske, udelukkende blev befalet af fremmede af alle
forskjellige Nationer. Han havde dernæst det ungdommelige Vid, det gode
Humør, Lunet, Lystigheden, som han havde faaet i Mødrenearv; thi disse
Egenskaber udmærkede hans Slægtninge paa mødrene Side. Og da han var
Ungdommen i vort Samfund, saa udmærkede han sig som Yngling ved
Æventyrlyst, Lærelyst, Videbegjærlighed, Befrielsestrang. De vide
sikkert alle, hvilke store Rejser Holberg gjorde, da han var ung, og
under hvilke overordentlig æventyrlige Omstændigheder han foretog disse
Rejser. Hans første 3 Rejser vare 5½ Aar. Han gaar paa sin Fod fra
Amsterdam til Aachen og tilbage, paa en Tid da han er saa fattig, at
han maa synge for Folks Døre for at kunne komme frem fra Sted til Sted,
undertiden maa tigge sig frem, ja endog én Gang i en snæver Vending maa
søge at undslippe fra etVærtshus uden at betale. Han gaar til Lands paa
sin Fod hele Strækningen fra Paris til Rom og fra Rom tilbage igjen til
Amsterdam. Det, der drev ham paa denne Fart, var naturligvis Lysten til
at se Mennesker og lære dem at kjende. Det var Lærelysten, men ogsaa
Videbegjærlighed i strængere Forstand, den Art Videbegjærlighed, som
drager den unge Mand, der har Læselyst, til de store Bogsamlinger. Det
var den Gang i Danmark ikke let at faa fat paa Bøger, det kgl.
Bibliothek havde ingen Læsestue, en enkelt Professor, Reitzer, havde en
privat Bogsamling, der stilledes til Folks Raadighed; det var alt.
Holberg rejste udenlands ogsaa for at lære Bøger at kjende.

Han var imidlertid ikke blot Ungdommen i Danmark, men han var Evropa i
Danmark, og vi kunne udtrykke det saaledes: Han kom fra Bergen d. v. s.
fra Evropa; thi Bergen var ikke en By, som en anden dansk-norsk By, det
var en By, i hvilken Hansestædernes Udsendinge havde taget Plads og
opholdt sig bestandig, en By, i hvilken fremmede, særlig Skotter, havde
nedsat sig i saa stort Antal, at Racen var overordentlig blandet, en
By, hvor den største Uensartethed af den Grund fandt Sted og hvor man,
skjønt man var i Danmark-Norge, befandt sig som midt i Evropa. Medens
en fremmed, der paa den Tid besøgte Danmark, betegner det som et Land,
hvor alle Mennesker i en forbavsende Grad vare af én Kaliber, hvor man
ikke traf overordentlige Mennesker, ikke heller traf Galninge, ikke
traf nogen, der var udmærket ved paafaldende og sære Egenskaber eller
Ejendommeligheder, saa var det ganske anderledes i Bergen. Der var paa
Grund af Racekrydsningen det mest brogede Liv, der fandt en uafbrudt
Virksomhed Sted. Ser De, mine Tilhørere: Det er en Erfaringssætning, at
Folk, der bo i et Land, der er uden Berøring med Omverdenen, de blive
dumme. I det gamle Grækenland var det Folk, som gjaldt for det
dummeste, Grækenlands Molboer, Bøoterne, fordi de levede midt i Landet
og uden Berøring med Omverdenen; i Middelalderens Tyskland var det
Folk, man ansaa for dummest, Bayrerne eller som man kaldte dem
Bavujarerne, som levede for sig selv, kun giftede sig indbyrdes og
intet Samkvem havde med andre Stammer. Bergen derimod, en Søstad, en
Handelsstad, helt fuld af fremmede Mennesker, var allerede et Stykke
Evropa.Holberg kom fra Evropa og gik til Evropa. Han gik kun gjennem
Danmark; thi indtil sit 25de Aar opholdt Holberg sig ikke mere end et
eneste Aar i Danmark. Han gik ud til Evropa for at bringe Evropa hjem
til os. Det maa forstaas saaledes, at han i Evropa opsøgte de bedste
Mænd, de lyseste Hoveder, hvilke han hjemme havde beundret. Jeg skal
blot nævne en enkelt af dem, en Mand, som spillede en stor Rolle i
Datidens Liv og hele Dannelse, det var den tyske Lærde Thomasius. Han
hed egentlig Thomas, men i den Tid forvanskede lærde Folk deres Navne,
oversatte dem paa Latin, og han kom saaledes til at hedde Thomasius.
Han havde i Danmark haft en Modstander, der næsten var hans Navne og,
kun lidt kortere, hed Masius. Han var dansk Hofpræst, og han havde paa
en Tid, da Holberg var ganske ung, skrevet en Bog, i hvilken han, for
at indsmigre sig hos Kongen, havde sagt, at kun Lutheranerne vare
rigtig gode og paalidelige Undersaatter; de reformerte burde man
derimod helst fordrive af Landet. De vare ikke saa smidige, saa lydige
som Lutheranerne, og derfor burde Kongerne af Danmark i deres egen
Interesse nødvendigvis gjøre alt for at styrke den lutherske Religion.
Thomasius fandt det lavt af Hofpræsten saaledes at anbefale Religionen
for timelig Fordels Skyld til Kongernes Beskyttelse, og han skrev en
Bog derimod, i hvilken han bl. a. gjorde gjældende, at de reformerte
kunde være akkurat lige saa gode Undersaatter, og overhovedet gjorde
opmærksom paa det smudsige i Tankegangen. Derover blev Hofpræsten
yderst forbitret. Ikke blot fik han Skriftet offentlig brændt af
Bøddelen i Kjøbenhavn, men han satte Kongen af Danmark i Bevægelse mod
Thomasius og fik ham, for at træffe denne paa det føleligste, til at
sende en Klage til Kurfyrsten af Sachsen, som var hans Fyrste, og denne
affordrede Thomasius en Forklaring af, hvorledes han kunde vove at
skrive mod en dansk Hofpræst, der beskyttedes af saa mægtig en Mand som
Kongen af Danmark og Norge. Han blev opfordret til at tilbagekalde, han
blev stillet under Censur d. v. s. at intet, som han skrev, kunde blive
trykt uden først at være gjennemlæst og rettet, og han blev underkastet
saa talrige og saa smaalige Plagerier, at han nødsagedes til at
nedlægge sit Embede som Professor ved Universitetet. Han forlod sit
Fædreland og tyede til Preussen,som den Gang var et særlig oplyst
regeret Land. Denne Mand, Thomasius, var en af dem, som Holberg havde
sværmet for, da han levede i Danmark som ung theologisk Student, og han
var en af de første, han søgte til. Han havde den Sorg, at Thomasius
ikke indlod sig videre med ham og kun talte med ham om Vind og Vejr og
lignende Ting. Maaske bidrog dertil, foruden at Holberg var overmaade
ung og saa endnu yngre ud — han lignede en ung Dreng, da han allerede
var 25 Aar gammel —, den Omstændighed, at Holberg meldte sig som dansk,
og Thomasius, klog af Erfaring, var noget paa sin Post over for de
danske.

Holberg var altsaa, foruden at være Ungdommen i Danmark, Evropa i
Danmark, og han bragte Evropa hjem til os. Nu har man, fordi Holberg
saaledes rejste bort og bragte det fremmede hjem til os, sagt, at han
ikke var det, som man nu til Dags kalder „national“, og det har bl.
andre den Mand sagt, som har skrevet den eneste vidtløftige og gode
Fremstilling af den danske Bog-Avls Historie, N. M. Petersen. Det er
meget let at forsvare Holberg mod denne Beskyldning. Han var af den
Grund ikke national, fordi man den Gang vanskelig kunde være det. Der
existerede den Gang ingen Literatur i Danmark og ingen vaagen dansk
Folkeaand. Vel havde enkelte lærde som Peder Syv og andre kastet deres
hele Kjærlighed paa det danske Sprog, men i øvrigt var Nationaliteten
sunken i en saadan Foragt i Danmark, at Folk skammede sig ved at være
danske. De finere talte Højtysk, ved Hoffet talte man Fransk, og det er
en Kjendsgjerning, som fremmede rejsende have bemærket, at de danske
uden for deres Hjem gjærne kaldte sig Holstenere, i det de mente, at
det var finest at staa det tyske Kejserrige saa nær som muligt. Holberg
var altsaa lovlig undskyldt, naar han ikke var særlig national; men i
øvrigt drives der et stærkt Misbrug med disse Ord. Thi hvad vil det
sige, at en Mand, der som Holberg havde modtaget al den Dannelse, som
Danmark-Norge den Gang kunde byde paa, den være saa kummerlig den være
vilde, ikke var national? Man kan sige med et endnu meget stærkere
Udtryk, at var han ikke national, saa var han i en eneste Person
Nationen. Jeg mener dermed, at alle de bedste Kræfter og Evner i Folket
vare forenede i ham. Han var Nationen, fordi han repræsenterede det
dansk-norske Folk.Den største Dannelsestrang, den største
Videbegjærlighed, den største Lyst til at tilegne sig Evropas Kultur og
til at forplante den videre fandtes utvivlsomt den Gang i Ludvig
Holbergs Hjærne.

Men han var ikke blot Evropa i Danmark og ikke blot Nationen i Danmark,
han var, hvad jeg med ét Udtryk kunde kaldeAarhundredet i Danmark. Thi,
ser De, man lever ikke altid i det Aarhundrede, som skrives, og det
danske Folk levede den Gang ingenlunde i det 18de Aarhundrede, det
levede i det 16de Aarhundrede; det stak endnu midt i Reformationstidens
Kampe eller rettere sagt ikke i disse Kampe — thi Kampen var udkæmpet,
Lidenskaberne vare beroligede og Begejstringen var slukket —, men det
danske Folk stak midt i Reformationstidens Vrøvl. Naar der kæmpes, saa
støver det, saa hvirvler Støvet i Veiret, og den eneste Livsluft, som
de danske paa den Tid indaandede, var alt det Støv, som
Reformationstidens Kampe havde hvirvlet i Vejret. Alle de theologiske
Spørgsmaal, der vare blevne tilbage som Levninger af Sindenes
Bevægelse, alle disse Forsteninger af Theologi, som vare blevne
tilbage, da den religiøse Hede var forsvunden, det havde man for Øje i
Danmark. I Udlandet tænkte Menneskene paa alvorlige Ting, i Udlandet
var det alvorlige Spørgsmaal, der beskæftigede Tænkerne. Et saadant
Spørgsmaal, som den Gang sysselsatte alle tænkende Hoveder, et
Spørgsmaal, som Menneskene endnu den Dag i Dag tænke paa og tale om,
var det, om man kunde sige, at denne Verden er god, eller om Verden
maaske er slet; om den, som enkelte Tænkere mente, var den slettest
mulige Verden, eller om den var saaledes beskaffen, at man af dens
Indretning kunde slutte, at et godt Væsen havde skabt den og styrede
den. Der var den Gang en Tænker i Frankrig ved Navn Pierre Bayle, en
lærd og stor Mand, hvis Skrifter det endnu er morsomt at læse. Denne
Mand, der kan betragtes som en Forgænger for Frankrigs allerstørste
Tænker i det 18de Aarhundrede, Voltaire, var en Mand, hvis
Hovedegenskab var Tvivlen, ikke blot fordi han havde et tvivlesygt
Sind, men fordi han, for ikke at blive forfulgt, hellere udtrykte sig
med et Spørgsmaalstegn bag efter sine Ord end ligefrem og rent ud. Han
var nødt til at flygte fra sit Land, han boede i Holland og havde der
nogenledes Sikkerhed. Denne Mand beskæftigede sig navnlig medmaalet, om
Verden var saaledes beskaffen, at man af dens Indretning kunde slutte
til en Guds Existens, eller ikke, og han bar sig saaledes ad, at han,
naar han skrev, altid kom til det Resultat, at saaledes som Verden er
indrettet, naar man ser hen til, hvad der i denne Verden kan gaa i
Svang ustraffet, og hvad Retfærdighed der i denne Verden i
Almindelighed findes, saa maa man slutte, at der er ingen Gud, men dels
af Usikkerhed, dels af Forsigtighed tilføjer han saa gjærne, at naar
man læser efter i de aabenbarede Bøger, saa ser man jo, at der ganske
utvivlsomt er en Gud. Han siger altsaa paa den ene Side: Saa snart jeg
bruger min Forstand, ser jeg saa klart som Dagen, at der er ingen Gud
eller alvis Verdensstyrer, dertil er Tilværelsen alt for sørgelig
ordnet, men naar jeg paa den anden Side læser de kirkelige Bøger og
Skrifter, saa ser jeg jo, at der er en Gud; thi ellers vilde vi jo ikke
have alle disse Bøger, som ere et Vidnesbyrd derom. Denne Tænker
afstedkom, som De kan begribe, et ganske umaadeligt Røre i Evropa, han
var sin Tidsalders Hovedmand. Holberg fortæller i sine „Breve til en
berømt Mand“ — den Titel, han har givet sin Levnedsbeskrivelse —,
hvilken Lidenskab for denne Mand Ungdommen rundt i Evropa havde, hvor
han kom hen. Da han f. Ex. kom til Paris, til Mazarin-Bogsamlingen, saa
stod i den tidlige Morgenstund, inden Bogsamlingen blev aabnet,
Studenterne i en Klynge uden for Døren, og naar den aabnedes, styrtede
de ind, som om de løb om Kap, fordi den, der kom først, fik Bayles
Hovedværk at læfe. Holberg læser atter og atter i Bayles Bog og navnlig
hyppig i sin Ungdom. Ogsaa i Italien søger han Værket, men kan ikke faa
det, fordi det er forbudt. En Dag faar han i Minerva-Bogsamlingen i Rom
en stakkels uvidende Tjener, som ikke véd, hvad der staar i det, til at
udlevere sig det, imidlertid bliver Forseelsen opdaget, Bogen bliver
taget fra ham, og senere søgte han forgjæves at faa den paa to
forskjellige offentlige Bogsamlinger i Rom; det var forbudt at læse
den, og med god Grund. Holberg kjendte altsaa Bayle og beskæftigede sig
med de Spørgsmaal, som Bayle opkaster og som tidens største Forfattere
drøstede. En af Tidens allerstørste Tænkere var den berømte Tysker
Leibnitz, som havde gjort det til sin Hovedopgave at bekæmpe Bayle.
Dette maa imidlertid ikkeforstaas ganske efter Bogstaven; allerdybest
inde var Leibnitz temmelig enig med Bayle, men Leibnitz var en Mand,
der levede ved Evropas Hoffer og omgikkes Konger og Dronninger, og han
var ikke i Stand til uden videre og rent ud at sige, hvad han mente.
Naar han bekæmper Bayle saaledes, at han oiser, hvorledes alt tyder
paa, at der er en Gud, saa bruger Leibnitz Ordet Gud i en ganske anden
Mening end Bayle. Naar han siger Gud, saa mener han Sjælen i
Naturaltet, den altomfattende Verdenevirksomhed, som Bayle ikke havde
udtalt sig imod. Den Gud, som Bayle havde sagt ikke var til, var kun
den retfærdig dømmende, belønnende og straffende Guddom. Saaledes
indeholder Leibnitz’s store Bog: „Bevis for at der gives et retfærdigt
Forsyn“, som udkom paa Fransk og Latin, da han foragtede det tyske
Sprog, ingen Gjendrivelse af Bayle, men snarere en Fuldstændiggjørelse
af dennes Skrifter. Disse Spørgsmaal, om Bayle eller Leibnitz havde
Ret, om hvorvidt det var muligt at forsone disse Mænds Anskuelser,
beskæftige altfaa Holbergs Tanker, da han var ung. Men véd De, hvad man
tænkte paa i Danmark paa den Tid. Man tænkte paa saadanne Spørgsmaal
som f. Ex., om det var sandsynligt, at en Kone i Vimmelskaftet havde
set Djævelen, eller om det var sandsynligt, at der var faldet et
Himmelbrev ned paa Hollandsaas, vort Kongens Nytorv. De Spørgsmaal, som
sysselsatte den danske Almenhed, var saadant noget som, om det var
rimeligt, at det berømte Kjøge Husfors havde været til, om der havde
været Hexe i Kjøge og om de med rette vare brændte. Den Gang havde en
Hollænder, Balthasar Bekker, netop i Anledning af den fortvivlede
Retssag i Kjøge, skrevet en stor Bog, i hvilken han vovede at sige den
uhørte Nyhed, at der slet ingen Hexe gaves, at der derimod nok var
Kvinder, der indbildte sig at være Hexe, stakkels Fruentimmer med en
syg Indbildningskraft, som om Natten drømte, at de havde Omgang med
Djævelen, og fortalte det om Dagen. I den Anledning skrev en Nordmand,
Præft ved Bartou Kirke, et Skrift om Bekker, hvori han kaldte ham „et
Helvedes Afskum“ og hans Bog for ugudelig.

Det, jeg vilde vise, var, at da Holberg kommer hjem til Danmark fra det
18de Aarhundrede, finder han ikke her det 18de Aarhundrede, men
Resterne af det 16de Aarhundrede spillevende. Altdet Vrøvl, som man ude
havde kyst bort eller lét bort, det var en Magt, en Ene-Magt i Danmark.
Det er derfor ikke blot en ny Dannelse, men et helt nyt Aarhundrede,
som Holberg, da han kommer ude fra, leder ind i denne lille Afkrog, i
hvilken Tiden stod stille.

I det Holberg saaledes paa den ene Side repræsenterer den frie
Forskning, paa den anden Side den videst gaaende Taalsomhed mod
anderledes tænkende, kan man kortere sige, at han var den
reformatoriske Virksomhed i Danmark for sin Tid. Det er interessant,
fordi det er tydeligt, at den overordentlige Virksomhed og Arbejdslyst,
som fylder Holbergs Liv, det er den, han allerede som Barn har haft for
Øje. De Dyder, som udmærke Holberg mest, ere de Dyder, som han havde
set for sig som Barn; thi der var ingen By, hvori der fandtes en saa
livlig Virksomhed her i Norden som i Bergen. Holberg fortæller og roser
det Træk, at Borgerne i Bergen, de sine Folk, ikke holdt sig for gode
til det groveste Arbejde. Han fortæller, hvorledes man kunde se, at en
fornem Borger ikke generede sig for at gaa og trille Tønder paa
Bryggerne. En enkelt særlig ansét Mand, Jakob Andersen, var saa ivrig,
saa virksom, saa flittig, at han ikke blot var i uafbrudt Arbejde, men
ikke kunde taale at se andre Mennesker dovne. Saa snart han saa en ung
ørkesløs Karl paa Gaden, slæbte han ham ind i sin Bod og gav ham noget
at bestille. Dette roser Holberg i højeste Grad, fordi Flid og
Virksomhed laa i hans eget Væsen. Man finder ogsaa i Holbergs
Forfattervirksomhed, at han ikke holdt sig for god til det groveste
Arbejde. Da der i Danmark var Kvægsyge, og Befolkningen, ledet af
Gejstligheden, troede, at det var en Straf for Folkets Synder, eller at
det, som andre mente, var en Følge af, at der havde vist sig en Komét
paa Himlen; da en Forfatter ved Navn Agerskov skrev en Bog, som hed:
„De umælende Bæsters billigste Suk over Menneskenes ubændigste Synder“
— de sukke, sordi de blive straffede med Kvægpest, eftersom Menneskene
have syndet —, saa holdt Holberg, som skrev Komedier, der kunde spilles
paa vort eget og fremmede Theatre, og der baade paa Latin og paa Dansk
skrev Bøger, som det dannede Evropa læste, sig ikke for god til — fin
Mand som han var — at skrive en lille Bog, hvori han forklarede
Befolkningen de naturlige og fornuftige Aarsager til Kvægsygen.Havde
Holberg ikke som født Bergenser fra første Færd af haft Flid og
Sparsomhed for Øje, vilde han heller ikke have været i Stand til — hvad
ingen dansk Forfatter har gjort efter ham — at tjene sig en stor Formue
ved sine Skrifter. Han udgav selv sine Bøger, solgte dem, en for en,
fra sit Værelse og tjente derved saa meget, at han, da han lagde sin
Professorløn til, kunde kjøbe sig Jordegods for mindst en 50,000 Daler
i Datidens Penge, hvad sikkert svarer til et Par Hundrede Tusinde
Kroner i vore Dage. Holbergs Beundring for Flid og Virksomhed gjør, at
de Personligheder, som han ser op til, det er dem, hvis Iver for at
fremme Samfundets Vel, giver sig til Kjende i uafbrudt Arbejde og Flid.
Hvis man skal nævne den Mand af Samtiden, som Holberg ubetinget
beundrer mest, saa er det den russiske Kejser Peter den store. Han var
en grov Mand, som paa en djærv Maade og med Magt opdrog et aldeles raat
Folk. Peter var ikke en Konge som andre, han rejste udenlands, ikke for
at se sig om eller more sig, men for at lære. Han var ikke klædt i
fyrstelig Dragt, men han iførte sig den Dragt, der passede, hvor han
kom hen. I Holland, hvor han haandværksmæssig lærte
Skibsbygningskunsten, levede han med de andre Skibsbyggere. Paa den
ostindiske Kai uden for Amsterdam tumlede han med Øxe og Bil som enhver
anden hollandsk Haandværker, og han lærte fra Grunden af, hvad man
kunde i andre Lande, for at indføre det i sit eget Land. Dette Træk
beundrer Holberg i høieste Grad, han kommer gjentagne Gange tilbage til
det; atter og atter betegner han Czar Peter som en vidunderlig Mand, om
hvem man skulde tro, at Gud selv havde kaldet ham for at oplyse et
Folk. Det grove i Czar Peters Væsen afskrækkede ham ikke; og han var
dog i den Forstand grov, at han ikke blot svang Haandværkerens Øxe i
Amsterdam, men han brugte ogsaa Øxen i Rusland. Da hans Garde,
Strelitserne, havde gjort Oprør, gif hak omkring og huggede egenhændig
Hovedet af dem. Dette afskrækkede ikke Holberg som os. Holberg var
nemlig slet ikke nogen blid eller behagelig Mand eller nogen mild Mand,
men han var en i høj Grad alvorlig Mand, som havde Forkjærlighed for
dette: med Sværdhug eller Svøbeslag at civilisere de modstræbende.

Den Tidsalder, i hvilken Holberg levede, det var, som Devide,
Enevældens Tid, men det, som Enevælden i Virkeligheden betød, hvor den
betød noget, det var Opdragelse og Oplysning ɔ: de Par mest oplyste
Mænd i Landene greb Landenes Ror og styrede det med Kraft. Intet i
Verdenshistorien opstaar og bevarer sin Magt uden indre Dygtighed, og
Enevælden havde ikke staaet saa længe, hvis den ikke havde betydet
dette: Oplysningens Enevælde. Men her i Norden var Enevælden just ikke
Oplysningens Enevælde, og man kan vel des værre sige, at den eneste
virkelig og helt igjennem oplyste Enehersker, som vi have haft i
Danmark og Norge, véd De, hvem det var? Det var ingen af vore
Frederiker eller Kriftianer, men det var Ludvig Holberg han var
Danmarks og Norges oplyste Enehersker paa sin Tid, ganske paa samme
Maade som Peter var det i Rusland og Frederik den store var det i
Preussen, og det er hans Betydning. Jeg har i disse Dage udgivet en
temmelig tyk Bog om Holberg, og denne Bog er sorsynet med smukke
Tegninger af en ung, meget begavet Kunstner. Jeg er yderst fornøjet med
disse Tegninger, er Kunstneren megen Tak skyldig og har intet at
beklage mig over, men da jeg bad ham om, at han bag min Bogs første
Kapitel skulde sætte mig en Genius, der svang en Øxe, og man saa bragte
mig Tegningen, blev jeg ikke ganske tilfreds. Tegningen er nemlig paa
en ikke rigtig heldig Maade ejendommelig for dansk Kunst. Jeg sagde, at
jeg vilde have en Genius med en Øxe, og hvis De vil tage Bogen og se
efter, saa skal De se, hvor lille og yndig den Genius er bleven; den er
formelig lækker. Det med Øxen er Leg. Den danske Aand kan vanskelig
tænke sig en Genius, brugende en Øxe for fuldt Alvor. Men det var
Alvor, der er noget til Gavns alvorligt i Holbergs Natur, noget
frygteligt, noget, som de danske hidtil ikke have faaet Ram paa. Han
var i Virkeligheden en Øxesvinger i Stil med Peter den store.

Videre vil jeg sige om Holberg: Han var paa den Tid, han levede, nøjere
bestemt, hvad man kunde kalde Personligheden i vort dansk-norske
Samfund. Tiden var, som man har kaldt den, „Paryktiden“, og naar man
ser dybere paa det, betyder det dette, at ikke det personlige, det
enkelt-menneskelige var det fremtrædende, men det selskabelige. Man
pyntede sig med en Paryk for at gaa i Selskab, for at tage sig ud for
andre Mennesker.Parykken var det selskabeliges Kjendetegn. Naar man,
som man med Lethed kan, gjennemlæser, hvad der findes af Optegnelser,
af Levnedsbeskrivelser af Datidens Mennesker, finder man mange vakre,
fortræffelige Folk, der have skrevet deres Levned, men én Ting støder,
de ere altid selskabelige, aldrig ganske ene med sig selv, selv ikke de
bedste af dem. De ere Entbedsmænd eller Tjenestemænd under en fornem
Mand eller en Konge, de er i Stand til at paatage sig en Virksømhed, et
Embede med kort Varsel, men de have ikke noget egentligt Kald, det er
smidige Folk, som kunne gaa ind i næften en hvilken som helst
Profession. Saaledes var det f. Ex. Skik, at en Mand, der først havde
været theologisk Student, blev ansat som Lakaj hos en Ambassadør, saa
avancerede fra Lakaj til krigersk Æventyrer, der bragte Depescher fra
Kongen af Danmark til Czaren af Rusland og derpaa, da han havde
overbragt disse Depescher under store Farer paa en tilfredsstillende
Maade, blev, til Belønning, udnævnt til — Notarius publicus i
Kjøbenhavn. Eller et andet Tilfælde. Vi have Optegnelser af en Lakaj
fra den Tid ved Navn Matthies Skaanlund. Han begynder med at være Lakaj
hos simplere Folk, saa bliver han det hos finere og endelig hos en af
de mange smaa uægte fødte Prinser, som den Gang fandtes. Han ledsager
den 8-aarige Prins paa en Rejse i Holland, indynder sig hos ham, faar
Sølvknapper i Liberiet, Guldgalloner og alt muligt. Han har sine
Foresattes Tiltro og misbruger den nu og da. Han fortæller i en af sine
Dagbøger, hvorledes Kongen havde foræret Ulrik Frederik Gyldenløve en
Guldpokal, hvilken denne holdt i saa høj Ære, at han næsten aldrig drak
af den, kun naar han modtog meget højtstaaende fremmede, især
Gesandter. Imidlertid, siger han, drak jeg mangen god Gang af den, naar
vi Tjenere kunde være alene for os. Han er behagelig, smidig, nyttig i
sin Profession, og saa belønnes han, ved De, hvormed? Han bliver
Herredsfoged i Norge. Han kjender ikke et Bogstav til norsk Lov, da han
udnævnes, har ikke fjærneste Begreb om norske Forhold, men han bliver
Herredsfoged i Norge, og da han kommer der op og har været Herredsfoged
et halvt Aars Tid, træffer han i Trondhjem i Stiftamtskriverembedet sin
gamle Medlakaj Erik Madsen, som altsaa er bleven endnu finere. Og da
Kongesønnen gjør en Rejse til Norge, kommer han ikke blot tilBiskopper
og Generaler, men ogsaa til sine to gamle Lakajer, tager ind i deres
Hus og lader sig beværte af dem, uden at det vækker noget Anstød. Disse
Folk have egentlig ingen Personlighed, de ere bestandig underdanige,
bestandig selskabelige og rede til at gaa ind i næsten enhver
Livsstilling. I Modsætning til dem betegner Holberg Personligheden i
Datidens dansk-norske Samfund, det modsatte Princip af Parykprincipet.
Parykprincipet er dette: at rage sit eget Haar af og bære fremmed, og
overført paa det aandelige Omraade er Parykprincipet dette: skjønt
dansk at tale Tysk som Officererne den Gang, eller at bryde paa
Fransken som Jean de Francerne, eller snakke Latin som de studerende,
de lærde den Gang alle sammen gjorde. Alt dette fremmede: Tysken,
Latinen, Fransken, det er Parykker, som de Danske satte paa deres
Hoveder, for at blive nogle Tommer højere derved.

Paryktiden var tillige Puddertiden, man pudrede sit Haar. Ogsaa det er
et selskabeligt Præg, som borttager det personlige, for det bringer
Alle til at se ens ud. Naar den unge pudrer sig, ser han langt ældre
ud, han faar jo hvidt Haar derved, og naar den gamle pudrer sig, ser
han yngre ud, saaledes at et Jævnmaal breder sig over det hele Samfund.
Holberg betegner Personligheden ved den Omstændighed, at han er det
uensartede, det fra de andre forskjellige, det særegne. I Hæren var
Pudder og Paryk ogsaa indført. Man har gjort den Bemærkning, at der
brugtes 45,000 Pund Hvedemel om Aaret til Pudder til Soldaterne her, og
det paa en Tid, hvor de i højeste Grad manglede Tvebakker. Det havde
selvfølgelig været bedre at anvende dette Mel til Brød i Steden for til
Pudder. I overført Betydning kan man sige, at det gik lige saa med
Tidens Kundskaber og Dannelse. Man kunde meget, der var megen Lærdom i
Danmark hos de egentlig lærde, men heller ikke denne Lærdom var andet
end Latinviden og Latintalen, den var, kunde man sige, ikke andet end
Hvedemelspudder i Parykkerne, den blev aldrig nogen Sinde brugt til
Brød for det menige Folk.

Hvad er nu Holbergs Betydning her? Det er den: Han er ikke blot
Personligheden, han er Folkeligheden i Datidens Danmark og Norge.
Holberg er den Mand, som først fandt paa at bruge alt dette Hvedemel,
som var anvendt til Pudder, til Brødfor Folket, han forraadte
Dannelsens Hemmeligheder til den menige Mand, han greb det opsamlede
Mel, rev det fra dem, der blot brugte det til Pynt, og skyndte sig med
at uddele det med rund Haand til Folket. — Det er hans Betydning.

Holberg er fremdeles, hvad man kunde kalde Tanken, Kritiken i det
danske Samfund. Skjæbnen var ham i hans Ungdom ikke gunstig. Han sank,
da han i 1716 var vendt tilbage fra Udlandet, i stor Nød og Elendighed.
Han var saa fattig, at han ikke blot var nødsaget til at modtage de
Stipendier, som de fattigste studerende den Gang fik, meget smaa
Stipendier, men han kom endog under Fattigvæsenet og modtog af
Trinitatis Kirkes Fattigpenge en lille Sum af 20 Rdl. Han var bleven
ansat som Professor ved Universitetet, men blot af Navn, han havde
ingen Løn, og der gik to Aar, i hvilke han ikke havde sit tørre Brød.
Han forsøgte at ernære sig ved private Forelæsninger, og han indbød
(efter Thomasius’es Exempel, som var den første lærde, der i Tyskland
talte paa sit eget Sprog, den første Mand, der nogen Sinde har talt
Tysk offentlig fra et Katheder) til Forelæsninger. Han bekjendtgjorde,
at han vilde meddele de studerende ikke, hvad de vare vante til at
høre: Gloser og dsl., men, som han kaldte det: En Skat af udenlandske
Sager. Der kom ogsaa Tilhørere nok, men da Betalingsdagen kom, blev de
borte. Holberg var dog kun ganske kort under Fattigvæsenet; thi i Aaret
1717 klarede det op for ham, og han blev ansat ved Universitetet. Men
nu indtraadte det pudsige, som vi saa ved Notaren og Lakajen, han blev
ikke ansat i et Fag, han kunde: Historie eller Geografi. I dem var der
ingen Post fri, dog, dertil tog man ikke Hensyn; naar én stod paa
Expektancelisten, ansatte man ham i den første Post, der blev ledig,
uden Hensyn til, om han havde studeret Faget eller ej, og den første
ledige Post var et Professorat i Datidens Filosofi, det grueligste
Hjærnespind De kan tænke Dem, noget, man i vore Dage vilde betragte som
Theologi, fordi det kun betragtedes som en Indledning til Theologien.
Det var en Vibenskab, som handlede om saadant noget som f. Ex.,
hvorledes det skulde tænkes at de to Personer, den guddommelige og den
menneskelige, forenedes i Kristus. Man fandt paa den Løsning, man i
Politiken kalder en Personalunion, som naar f. Ex. Kongen af Sverige
ogsaa erKonge i Norge. Saaledes mente man, at Kristi guddommelige og
menneskelige Natur havde indgaaet en Personalunion, og det skulde
Professoren forklare. Et andet meget interessant Spørgsmaal i Datidens
Videnskab var dette: Djævelen var selvfølgelig i Virkeligheden ond, men
paa den anden Side maatte han efter sit Væsen være god. Man havde
nemlig en meget fornuftig Lære om, at hvad der var et Væsen, det var
til et vist Punkt godt, enhver livskraftig Aand maatte væsentlig være
god; den kunde kun bestaa ved det gode og kraftige i den, og naar
Djævelen bestod, naar han ikke opløste sig af sig selv, gik i Stykker,
saa maatte der være noget i ham, der holdt ham sammen, og det var det
gode, der gaves ingen anden Løsning. I Steden for imidlertid deraf at
slutte, at saa kunde der ingen Djævel være, sluttede man: Han er paa én
Gang god i Kraft af sit Væsen, ellers gik han til Grunde, og han er
ond, fordi han gjør lutter ondt. Det skulde den ulykkelige Professor
forklare. Nu var Holberg i højeste Grad elendig over dette. Men han
havde Valget mellem at sulte eller at være Professor i Hjærnespind, og
saa valgte han Hjærnespindet. Nu stod han og forklarede dette
meningsløse Vaas, og alle de tanketomme studerende i de sorte Kjoler
sad foran ham og skrev op, hvad han sagde. Denne Situation forekom ham
i høj Grad latterlig, og det er paa dette Tidspunkt, da Holberg er
bleven tvungen af sin Fattigdom til at staa og sige al den Snak for en
fordummet Ungdom, som tror, der er Mening deri, at hans Livsanskuelse
forandres.

Da han var ganske ung, havde Verden staaet for ham som uhyre skor og
rummelig, han havde haft Lyst til at komme ud og lære Verden rigtig
grundig at kjende, og han rejste ud. Han kom hjem, led Nød og
Fattigdom, hans første Bøger bleve haardt og fjendtlig angrebne, man
beskyldte ham for at have stjaalet af fremmede Bøger, hvad han lærte.
Hans Livanskuelse blev melankolsk, Verden forekom ham trang. Men nu, da
han staar paa Kathedret og foredrager denne urimelige Visdom, der kun
passede alt for godt til Omgivelserne og Tilstanden; thi paa Borchs
Kollegium holdt man 4 Gange i Træk Disputats om, hvorledes Kristi
Tornekrone havde været beskaffen og 4 Disputer over det Æmne: den
romerske Gud Merkurs Heroldstav — man kan næppe forstaa, hvorledes de 4
Gange have kunnet staa og tale derom —nu synes det Liv, han fører, ham
til at le af. Da han staar i sin egen Høresal og læser sit Vrøvl og de
andre Professorer læse deres Vrøvl i de andre Høresale — og De maa
vide, at det kjøbenhavnske Universitet var den Gang sunket saa dybt som
det aldrig nogen Sinde før havde været, for hver 100 Theologer var der
ved Universitetet kun 1, der studerede Medicin eller Jura — under disse
Forhold er det, at Verden paa én Gang forekommer ham at være komisk og
Universitetet allerførst. Dette Universitet, af hvilket han er bleven
et Led, alt det Pludder, i hvilket han er bleven nedsyltet, forekommer
ham ustyrlig latterligt, og da han ser, at dette Universitet er
Dannelsens Midtpunkt i Danmark og Norge, forekommer hele Danmark ham
yderlig komisk, og da han er kommen til den Anskuelse, skriver han
„Peder Paars“. Bogen handler tilsyneladende om smaa og ligegyldige
Ting, han lader, som om det, han fortæller, er en gammel Historie, der
var foregaaet før Kalmarkrigens Tid, altsaa for et Aarhundrede siden,
om en Kræmmer, der rejste fra Kallundborg til Aarhus for at se sin
Kjæreste, Dorthe. Men bet er bare Skin, det er ikke hans Mening. Det,
som Digtet handler om, det er, at Universitetet i Kjøbenhavn er
idiotisk, at Gejstligheden i Danmark er forvrøvlet, at den er dum og
uhæderlig, at Rettergangen i Danmark er elendig, idet Dommerne lade sig
bestikke eller, naar de ikke selv tør vove det, lade deres Koner tage
mod Pengene, at Skolevæsenet endelig er slet, saa Børnene i Skolerne
blive pinte og plagede til at lære Ting, som intet er værdt. Derom
handler Bogen. Derfor indtraadte, hvad vi i vore Dage have saa ondt ved
at begribe, der rejste sig blandt de lærde og fornemme en Storm i
Anledning af denne Peder Paars, der rejser for at se Dorthe, og hans
latterlige Skriver, der brækkede sig paa Skibet o. s. v., o. s. v.
Derfor var det, at Folk bleve saa hede i Hovedet, og at adskillige af
de lærdeste og fineste Mænd satte sig i Bevægelse. Læser man Digtet
opmærksomt, forstaar man det nok. Som jeg begyndte med at sige: Naar
det fortælles om Holberg, at han sidder som en gammel Vismand, der ler
ad „Daarernes Fagter“, saa springer man over, at de Daarer, han lo af,
det var ikke den Slags Folk, som man strax ser ere grinagtige, det var
derimod de fineste Bedsteborgere; han lo af dem, som ingen andre
Mennesker lo af og som det var Regel og Pligtat se op til; dem
skildrede han som de vare. Og de toge til Gjenmæle, de anklagede ham
for Kongens Raad og fordrede, at han skulde straffes i højeste Maade,
fordrede, at hans Bog skulde brændes af Bøddelen i Kjøbenhavn. De maa
nøje huske paa, hvor langt tilbage man var i Dannelse. Jeg sagde Dem,
at under Videnskaben hørte den Gang Læren om Djævelens Væsen og Natur,
og læg Mærke til, at Djævelen den Gang var noget, der var paa Tale i
det daglige Liv. Ogsaa i det Punkt stod man ganske paa
Reformationstidens Trin. Holberg finder, da han som ung Professor gaar
ned ad Universitetstrappen, et Stykke Papir, paa hvilket en Stubent har
skrevet med sit Blod: „Jeg forpligter mig herved til at give Djævelen
min Sjæl, i Fald han derimod lader mig tilkomme 100,000 Rdl.“ Saa langt
tilbage vare de studerende, at de tabte saadant noget paa
Universitetstrappen, maaske i den Tro, at Djævelen vilde finde det.
Djævelen fandt det ikke, men derimod Holberg, som stak Papiret i Lommen
og var ædelmodig nok til ikke at bringe den unge Mand i Ulykke. Han
beholdt Sedlen hos sig og siger mange Aar efter, da han meddeler
Begivenheden i sine Epistler, at naar der ikke blev noget af Handelen,
saa var det vel, fordi Djævelen ikke har været ved Muffen. Endnu i
1722, da Holberg længe havde været Professor ved Universitetet, blev en
saadan Forskrivning til Djævelen offentlig brændt af Bøddelen uden for
den nuværende Garnisons Kirke.

Over for denne Samfundstilstand kan man sige, at Holberg, der paa den
ene Side var den dybeste Alvor i det danske-norske Samfund, paa den
anden Side var, hvad der virkede endnu stærkere: Latteren i dette
Samfund. Naar De læser Datidens Levnedsbeskrivelser, kan De ikke noksom
undre Dem over, hvor alvorsfulde de Folk ere. Deres Alvorlighed er
aldeles bundløs, de fortrække ingen Sinde Munden til et Smil. Fordi man
ikke tænkte, lo man heller ikke. Ligesom Holberg er den første
selvstændige, ejendommelige og folkelige Tænker, saaledes er han ogsaa
i Virkeligheden den første i Danmark, der ler, den første, der gjør
Latteren til en Samfundsmagt. Hvis man i en Fart vil gaa rundt og
gjennemgaa de forskjellige Livskredse, vil man se, at alt det, som de
andre Mennesker i hans Tid tog højtideligt, det blev ham Bevæggrunde
til Latter. Jeg tager nogle Exempler.Der er nu Rangvæsenet. I den
Henseende vare de danske saa gale, at der sikkert ikke var noget Land i
Verden undtagen Kina, der kunde sammenlignes med os. Det Forbillede,
som foresvævede de danske Konger paa Holbergs Tid, det var, at hver
Person skulde have sin bestemte Rang. I andre Lande er det saaledes, at
Rang tilhører Militærvæsenet. I Hæren er Rang nødvendig, men det, at
civile Personer i Byerne have en bestemt Rang, det har man hverken i
Oldtiden eller i Middelalderen kjendt. Den Tanke var imidlertid
opstaaet i Danmark i de ledende Kredse, at man burde fastslaa alle
Menneskers Finhedsgrad. Det var et saa vigtigt Anliggende, at i Løbet
af 40 Aar blev Rangforordningen 4 Gange omgjort. Man havde en Tid lang
glemt at give Universitetets Professorer Rang, men da to af de mest
ansete medicinske Professorer, Worm og Bartholin, havde haft den
forsmædelige Skam, at to unge adelige Personer, som havde hørt
Forelæsninger hos dem, i Kraft af deres Rang dansede ud før dem, saa
indgave de en Ansøgning til Griffenfeldt. Han afviste vel Ansøgningen;
men da de paa ny indgav et Andragende, var Kongen naadig nok til, at
Universitetsprofessorernes Rang blev fastsat og bestemt i Forhold til
Tiden, i hvilken de havde været Professorer. Men da opstod et nyt og
meget vanskeligt Spørgsmaal. Universitetets forskjellige Afdelinger
vare ordnede efter deres forskjellige Fornemhed. Theologerne vare
naturligvis de allerfornemste, og nu kunde det hænde, at en theologisk
Professor havde været ansat et Aar, en medicinsk Professor i sex, hvem
skulde saa gaa først ind af Døren, enten Medicineren paa Grund af sine
6 Aar eller Theologen som Theolog? Dette Spørgsmaal blev forelagt den
danske Regering, og det lykkedes ved meget Hovedbrud at bestemme ogsaa
dette vanskelige Punkt. Saa vidt kom man, at i Aaret 1728 skrev den
franske Gesandt de Chamilly til sin Konge: „Et Foretagende er lykkedes
Kongen af Danmark, som ikke er lykkedes nogen anden Fyrste: at bestemme
alle sine Undersaatters Rang.“ Med en saadan Alvor tages der derpaa, at
i den Forordning, som giver Universitetets Professorer Rangen, staar
der: „Ære og Værdighed bør saa uadskillelig Dyden at følge som Skyggen
Legemet.“ Tag nu Holbergs Standpunkt lige over for dette! Han skriver
„Den honnette Ambition“ derom, han tumler med denne Rangsyge og
latterliggjør den paa alle Maader,selv med Fare for at ansés for en
Spotter af Konge og Regering.

Eller tag noget saadant som Undervisningsvæsenet. Det var i enhver
Henseende elendigt. At Folkeskolerne vare græsselige, behøver ikke at
siges, men de latinske Skoler vare i den Grad usle, at vi i vore Dage
næppe kunne forstaa det. De faa Bøger, man gav Drengene i Hænde, vare
dels paa Latin og da uforstaaelige allerede af den Grund, at Drengene
ikke kunde Latin, dels paa Dansk, og da barnlig dumme og slette. Jeg
skal give dem en enkelt Forklaring af en Tænkelære fra den Tid, fordi
den viser, hvad Dygtighed man havde i at tænke. Man forklarer
Forskjellen mellem Aand og Legeme, og saa staar der: „Hvad som tyndest
er, det er Aand, hvorfor herhen hører Engle og Sjæle; hvad som tykkere
er, det er Legom.“ Hele Forskjellen mellem Aand og Legeme, det er
altsaa Tykkelsen. Naar noget er tyndt, er det Aand, er det ganske
tyndt, er det Engle eller Sjæle, og er det tykkere, bliver det et
Legeme. Saadanne Forklaringer fandtes i Skolernes Lærebøger, og for at
lære saadanne Ting maatte Børnene staa op om Sommeren Kl. 4, om
Vinteren Kl. 5; saa bleve de alesammen 2 Gange om Dagen drevne i Kirke,
og naar de ikke kunde dette skrækkelige Vrøvl, som man saaledes søgte
at banke dem ind i Hjærnen, bleve de piskede paa de bare Skuldre med
Ris. De kjender fra Holbergs Komedier det at „staa Skoleret“, det var
netop en saadan Afstraffelse for dem, der ikke kunde deres Ting godt
eller havde udvist en vis Trodsighed i Evnen til at lære. Tag nu
Holbergs Komedier og se Skolemesteren i „Julestuen“, Per Degn, Erasmus
Montanus. Han overøser Resultaterne af dette Undervisningsvæsen med en
saadan Strøm af Latter, at Øjnene maa gaa op paa Samtiden og at den maa
sige til sig selv: hvis virkelig alt det, vi udrette ved at sætte en
saadan Undervisning paa Benene, er at frembringe saadanne Frugter som
Skolemesteren i „Julestuen“, som Erasmus Montanus og som Per Degn, saa
er det vel bedst, at vi omkalfatre vort Undervisningsvæsen fra Grunden.
Han tager det ikke saa høitidelig som saa mange vilde gjøre det; han
tænker, at han udretter mere ved at afvinde det afskyelige en latterlig
Side.

Eller Lægevæsenet! De huske maaske af Holbergs Komedier,hvilken uhyre
latterlig Rolle Lægerne spille, det er den evige Vittighed, at det at
bestille Lægen er at begaa Selvmord, Lægerne gjøre ikke andet end at
slaa Folk ihjel. Holberg, som maatte tage sig i Agt for, at man ikke
for meget kom ham til Livs, og som ikke gjerne vilde hades af alle dem,
hans Stykker gjør Nar af, har et Steds en lille Bemærkning om, at han
ikke har tænkt paa de danske Læger: hans Stykker foregaar vel i
Kjøbenhavn, men det er fremmede Læger, han tænker paa, omløbende
Kvaksalvere i andre Lande; her i Landet, hvor Lægerne ere fornemme og
ansélige Folk, kan hans Spot ikke ramme. Men dette er kun et Skjold,
han holder ud, i Virkeligheden mente han ikke et Ord deraf, hvad man
bl. a. kan se deraf, at Holberg, skjønt sygelig hele Livet og tit
egentlig syg, aldrig nogen Sinde lod en Læge hente; han var sin egen
Læge og mente at staa sig bedst derved. Naar De nu ville vide,
hvorledes Lægevæsenet den Gang var beskaffent, vil jeg nævne nogle faa
Exempler. Man var ikke videre i Lægekunsten end at det, at studere
Sygdommene ved Sygesengen, var saa godt som ukjendt. Ved Kjøbenhavns
Universitet bestod de medicinske studerendes Arbejde i, at de
deklamerede og disputerede. De lærte selvfølgelig overmaade lidt,
Professorerne vare saa langt tilbage saa vel i Kundskaber som i
personligt Mod og Mandhaftighed, at de ikke ansaa sig for forpligtede
til at blive i Byen, naar der kom farlig Smitsot. Saa snart Pesten kom
til Kjøbenhavn, saa tog Fanden ved Lægerne. Hvem der kunde, rejste
bort. Da Pesten kom 1710, var der kun 2 Professorer i Medicin, af dem
blev den ene, og han var en sjælden Fugl; thi ved de tidligere
Pestepidemier i Kjøbenhavn vare alle Professorerne i Medicin strax
flygtede. Ja, man nøjedes ikke med at flygte, man satte denne Flugt i
System. Man havde skaffet sig en Forordning, i hvilken det udtrykkelig
stod, at Lægerne vare aldeles ikke forpligtede til at blive i Byerne,
naar der kom Farsot, navnlig ikke, naar Pesten kom. Til Gjengjæld havde
Lægerne en Forpligtelse til at levere trykte Forklaringer af, hvorledes
man bar sig ad, naar man fik Pest. Nu ved De, mine Tilhørere, at denne
Sygdom virkede saa frygtelig, at den, der fik Pesten, var gjærne en
Time efter død, De kan da begribe, hvad Nytte man havde af dette trykte
Skrift, i hvilken der stod, hvad der var atgjøre. Men den Læge, der
skrev det, han havde endda aldrig i sit Liv set en pestsyg, end mindre
iagttaget Sygdommen, det var altsaa kun ud fra det indre af sin
sædelige Bevidsthed, at han skrev. Man troede, at Pesten laa som et
massivt Stof i Luften, og at man indaandede den med Luften, det gjaldt
derfor først og fremmest om at holde Luften ude. Nu var Kjøbenhavn den
Gang en lille, smudsig By med usle Gader og smaa Værelser. Saa snart
Pesten kom, maatte altsaa tilmed alle Vinduer lukkes og det ansaas for
særlig slemt aabne dem i Taage eller Regn. Følgen var naturligvis en
græsselig Luft i alle Husene. Der var paa den Tid, da Pesten kom i
1710, da Holberg altsaa var ung Mand, i hele Kjøbenhavn ikke mere end
16 Læger. Af disse blev kun 5 tilbage, da Pesten kom, og af dem var der
kun en eneste, som var virkelig virksom, en Mand ved Navn Bötticher; i
øvrigt avancerede Barbererne til Læger. Det var ogsaa en Bestemmelse,
at naar Pesten kom, fungerede Amtsbarbererne som „Pestmestre“, men de
mestrede ikke Pesten. Til daglig Brug levede de i en evig Krig med
Lægerne, derfor ser man dem skjændes med dem i Holbergs Komedier.
Barbererne havde større Tilløb end Lægerne, der var ogsaa flere af dem,
men ligesom Lægerne maatte staa tilbage for Barbererne, maatte disse
staa tilbage for Signekællingerne, og disse atter for — Skarpretteren.
De véd, mine Tilhørere, at den Gang var Skarpretterens Kunst ikke saa
simpel som nu, hvor han kun skal forsøge med et enkelt Hug at skille
Hovedet fra Kroppen. Den Gang havde han meget mere at gjøre: at afhugge
en Haand eller to, piske, kagstryge, radbrække og lignende frygtelige
Operationer, følgelig troede Menigmand, at Skarpretteren maatte være en
Pokkers Karl, som vidste, hvor alle Benene i Kroppen sad, og derfor
kunde ingen saa godt kurere og doktorere som Skarpretteren. Der findes
en Ansøgning fra 1736 fra Bøddelen i Kjøbenhavn, Frans Mühlhausen,
hvori han, højst forarget over, at Lægerne have lagt hans Praxis
Hindringer i Vejen, skriver til Regeringen, at dette bør ophøre, det er
uhørt at forbyde Skarpretteren at øve medicinsk Praxis, det finder Sted
i alle andre Byer, hvorfor saa ikke her? Naar De betænker en saadan
Tilstand og dens Følger, saa indser de ogsaa, at Holberg atter her har
virket mest praktisk og mest indtrængende ved at hæve alledisse
Forbold, som dog havde deres saa sørgelige Side, op i Latterens Kreds.

Men kan man sige om Holberg, at han var den befriende Latter i
Samfundet, saa kan man ogfaa sige, at han varIndbildningskraften i
Datidens Samfund. Han har den sjældne Gave, at han, ensomt som han
lever og arbejder, former Mennesker, danner Karakterer, frembringer
lyslevende, fuldbaarne Menneskeskikkelser, som leve, røre sig og tale
saaledes som virkelige Mennesker gjøre det, og denne Evne til at
fremkalde Menneskeskikkelser og lade dem bruge deres naturlige Ord, den
har han i Virkeligheden, fordi hans dybeste Væsen er Forstand. Han
formede Mennesker, fordi han forstod dem som ingen anden. Hans
gjenfremstillende Indbildningskraft beror paa Forstand; han anskuer,
fordi han forstaar. Hans frie Indbildningskraft frembringer en
Overdrivelse, som han ubevidst eller bevidst føjer til for at faa
Menneskene til at forstaa og derigjennem vække deres Latter. Men tænk
ret over, mine Tilhørere, hvad det vil sige, at der i et saadant
beskaffent Samfund som det, jeg har skildret Dem, er én, som forstaar.
Ja, det er Frelsen.

Med et andet Udtryk kan jeg sige saaledes: Holberg var ikke blot
Forstaaelsen i vort Samfund, men han var Dannelsen deri, og jeg skal
forklare det nærmere. Tidligere havde man ikke haft andre
Dannelses-Modsætninger i Samfundet end den mellem lærde og ulærde, de
universitetsdannede paa den ene Side, de uvidende paa den anden.
Saaledes var det næsten til Holbergs Tid. Men saa begyndte der i Evropa
at foregaa en meget stor Forandring, som ogsaa hænger sammen med, hvad
jeg nævnte før. Hvad betyder Enevældens Oprettelse? Den betyder dette,
at Kongerne, understøttede af et Par geniale Ministre, nedhugger hele
den herskende Adel eller tvinger den til at komme fra sine Godser paa
Landet ind til Hoffet og blive Kongens underdanige Tjenere, der omgive
ham. Saa frembringes der i dette nye Samfund, som danner sig om Kongen,
en helt ny Dannelse, en Dannelse, der ikke er Lærdom i den gamle
Forstand, ikke latintalende Lærdom, men Hofdannelse ɔ: den Dannelse,
som fremkommer, naar velopdragne Mennesker, der ikke have nogen
egentlig Fagkundskab, samtale med hinanden. Denne Dannelse fandtes paa
den Tid iFrankrig og England, i de to højest civiliserede Lande; i
England, da Cromwells Republik var bleven styrtet, i Frankrig, efter at
Ludvig XIII og Ludvig XIV enten havde nedslagtet den franske Adel eller
draget den til sig. I Steden for en Dannelse, som hvilede paa Lærdom,
beroede denne paa Verdenskundskab og Talekunst. Derfor stod paa hin Tid
disse to Magter lige over for hinanden, paa den ene Side
Latindannelsen: gammel, svagelig, latinpludrende, paa den anden Side
Hofdannelsen: sleben, fin, fransktalende. Selv her i Landet, hvor
Hoffet betød saa lidt, støttede Holberg sig til det, thi, der gaves et
lille Antal begavede Folk, dansksindede Mænd og Kvinder, som begreb,
hvad der fandtes i denne Mands Hoved, og som hjalp ham til at oprette
et Theater. Holberg betyder altsaa den nye Hofdannelse,
Verdensdannelse, Menneskekundskab, Menneskeerfaring i Modsættning til
den studerede, skoledannede Universitetslærdom. Man kan ogsaa udtrykke
det saaledes: Holberg er den Dannelse, som er Livet, Uroen i det danske
Samfund, og det turde være den mest udtømmende, den fyldigste
Betegnelse: Han er Uroen. Han er det Salt, som salter Samfundet.

Se nu, mine Tilhørere, til Slutning, hvorledes man saa behandlede ham.
Han blev støttet af nogle af de bedste ved Hoffet, men modarbejdet fra
Avtoriteternes Side og modarbejdet fra det søvnige Folks Side, som
endnu ikke var saa vidt, at det forstod ham. Saa snart han vil oprette
et Theater i Kjøbenhavn, møder han den Fordom, at den kristne ved at se
Skuespil tager Skade paa sin Sjæl, den Fordom, at det at være
Skuespiller er en Nedværdigelse, et Gjøgleri, noget, som intet
anstændigt Menneske kan være bekjendt at give sig af med. Gejstligheden
begynder strax fra Prædikestolene at tordne mod Theatrets Oprettelse,
og Universitetet, som Holberg hører til, bestemmer, at de stakkels
Studenter, som blev de første Skuespillere, skulle enten ophøre dermed
eller kastes ud af Regensen og Walkendorffs Kollegium, hvor de bo. Og
da en af dem vover at trodse, bliver han ikke alene sat ud af Regensen,
men han bliver fordrevet fra Universitetet og maa ikke komme der mere.
Høeberg, en af dem, som boede paa Walkendorffs Kollegium, indgav en
Klage til Kancelliet, men Klagen blev afvist, Avtoriteternes
Indskydelse var alt for stor.Holberg maatte som ung Universitetslærer
underkaste sig den Ydmygelse som Medlem af Lærernes Raad at skride ind
mod de Studenter, der havde spillet i hans Stykker, deltage i den
Foranstaltning, som forviste dem fra Universitetet. Dog, det var kun
hans første Modgang. Saa ligegyldig var man for det danske Theater, og
saa fornem var man, at Kongen umuligt kunde gaa hen og se den danske
Komedie. I 1723 tillod han Skuespillerne at spille paa Slottet for sig,
de spillede imidlertid ikke et dansk Skuespil, men et oversat fransk.
Og ikke nok hermed. Det første Halvaar kom Publikum, men saa blev man
træt, og allerede et Aar efter at man havde aabnet, var man ved at
lukke. Man søgte saa at holde det gaaende ved at indlægge Dans og Sang
mellem Akterne som Lokkemidler for det sløve Publikum, men det hjalp
ikke. I 1726 maatte Skuespillerne, saa godt de kunde, spille paa
Fransk, da de fine Folk i Kjøbenhavn vare saa fine, at de ikke kunde
taale at høre deres eget Modersmaal fra Scenen, og i 1727 maatte man
lukke Theatret. Der var to farlige Konkurrenter, en Linedanser ved Navn
Bredo og „den stærke Mand“, ved Navn Eckenberg, og Theatrets Bestyrelse
indgav flere Ansøgninger til Regeringen om at forbyde den sidste at
give Forestillinger, da alle løb til dem. Man fik nu og da udvirket
saadanne Forbud, men det nyttede ikke, og man nødtes til at give tabt.

Holberg havde skrevet en lang Række Stykker og, uden at modtage en
eneste Skilling til Vederlag, givet Skuespillerne dem. Men da Theatret
i 1728 fik en lille Understøttelse af Hoffet og aabnedes igjen, vilde
Holberg ikke begynde at skrive Skuespil paa ny. Han forærede Theatret
de Stykker, han havde færdige, men han havde skrevet 7 Skuespil om
Aaret og kunde vel være træt, han havde desuden ikke Tiltro til
Skuepladsens Bestaaen, da den hvert Øjeblik syntes at skulle gaa ind.
Det var da ogsaa kun en eneste Maaned, at Theatret saaledes var aabent
og tilgængeligt; thi i Oktober 1728 indtraadte Kjøbenhavns store Brand,
og fra det Øjeblik var der ikke mere at tænke paa Komedier.
Gejstligheden fremstillede det med den Inskrænkethed, der paa den Tid
udmærkede den, som om Skuespillene endog vare Aarsag til Byens Brand;
Branden var nemlig Straf forden hedenske Forlystelsessyge; man skulde
gjøre Bod, man maatte navnlig ikke spille eller se Komedie. Og i sin
Taabelighed ivrede man ikke blot mod Skuespil men endog mod saa
uskyldig Morskab som Kanefarter. Gejstligheden var meget vred paa
Kanefarterne og vilde for enhver Pris forhindre dem. Den var saa
mægtig, at da Kongens Svoger søgte at trodse Gejstlighedens Trusler,
havde bestilt sig en Kane og vilde kjøre, maatte han bestille den af
igjen. Der var da ikke at tænke paa Skuespil paa ny. Men ikke alene
det, Gejstligheden søgte overhovedet at faa alle offentlige
Forlystelser nedlagte.

Visse Ting gjentage sig underlig i Historien — da Byen var brændt,
hittede man paa den fortvivlede Idé, at gaa rundt fra Hus til Hus og
bede Borgerne om for frivillige Bidrag at gjenopbygge Byen. Vi have et
Brev fra Skuespilleren Montaigue til en fornem Mand, af hvilket det kan
ses, at man med Gejstligheden i Spidsen er gaaet rundt for at se, om
man kunde faa den brændte By gjenopført uden at lade Regeringen gjøre
det for sine Penge. Saa smukt som det var tænkt, saa fuldstændig
mislykkedes det.

Ganske kort efter døde Frederik IV, i Slutningen af hvis Regeringstid
Gejstligheden havde vundet større og større Magt, og under Kristian VI
var der ikke Tale om Skuespil. Denne Mand var af en helt anden Karakter
end hans Fader. Da Frederik IV havde været en slap og temmelig løsagtig
Person, havde Sønnen haft alskens Sorg i Hjemmet, navnlig fordi Faderen
havde tilsidesat hans Moder, Dronningen, for sin Medhustru, hvem han i
Moderens Live havde ægtet til venstre Haand. Kronprinsen havde følt det
som en dyb Beskæmmelse, at da hans Moder døde, havde Faderen kun 2 Dage
efter Begravelsen indgaaet rigtigt Ægteskab med sin mangeaarige
Veninde. I Shakespeares Stykke Hamlet siger den danske Prins med bitter
Spot: Min Moder har ægtet sin Mands Drabsmand saa hurtig, at Retterne
fra Begravelsen kunde anrettes kolde paa Bryllupsbordet. Han forklarer
det som Sparsomhed, og en lignende Sparsomhed kunde Datidens danske
Prins beklage sig over. I Virkeligheden foregik Brylluppet saa hurtig,
at Gjæsterne, som vare tagne til Roskilde for at begrave Dronningen Nr.
1, havde faaet udtrykkeligOrdre til at have deres broderede Klædning
inden for Sørgekappen, for strax at kunne møde ved Bryllupsfesten for
Dronningen Nr. 2. Disse Forhold havde gnavet den unge Prinses Hjærte.
Han var af Naturen alvorlig, indesluttet, ensom, og han blev det ved
disse Oplevlser mere og mere. Han var en selvplagende og andre
Mennesker plagende Kristen; det forekom ham, under Tidsaandens
Indflydelse, at alle Forlystelser maatte staa for en Kristens Øje som
syndige. Vi have et Brev fra ham til en Hofpræst, i hvilket han
angaaende Spørgsmaalet, om han skal gjøre Selskaber ved Hoffet, siger,
at hvis det er tilladt, vil han gjøre det, da Folk beklage sig over, at
han lever saa ensom, men hvis han fulgte sit Hjærtes Indskydelse, vilde
han ingen se hos sig. Skuespil er efter hans Opfattelse Synd, og Dans
er Synd. Han forelægger Spørgsmaalet om Skuespil for den tyske Hofpræst
Bluhme, og denne skriver en Afhandling, i hvilken han siger, at
Hovedhensigten med al Spøg og alt Narreri i Komedier ikke er at
bibringe Menneskene god Moral og Dydslære, men at sætte dem i
Latterlune, og det tilstræber de danske Skuespil mest ved saa grove og
usømmelige Udtryk, at hvem der kun har Gnist af Ærbarhed i Hjærtet, maa
væmmes derved. Og den anden, den danske, Hofpræst Pontoppidan skriver
paa Tysk en Afhandling, hvori han beviser, at Dans er Synd. Han siger:
„At Legemsbevægelse i sig selv er uskyldig, beviser intet; en Tyv kan
jo dog ikke undskylde sine Haandgreb med, at Gud selv har skjænket hans
Haand dens Bevægelighed. Den kristne skal træde i Kristi Fodspor. Men
kan han gjøre det hoppende og dansende; er han vel under Dansen sindet
som Kristus? Dansen vækker den kjødelige Lyst. Og han gjør følgende Ord
af en anden gejstlig Forfatter til sine: Dans tager tit en skrækkelig
Ende. Om Arons Guldkalv dansede 23,000 Mand sig ihjel; Herodias’ Datter
dansede Hovedet af Johannes den Døber; og naar Sømændene hoppe og
springe, følger i Reglen et stort Uvejr derpaa. At lade sine Børn lære
Dans, er selv at ofre dem til Baal.“ De ser altsaa, det gik ikke an, at
man dansede. Følgen var, at Theatret blev lukket, og det blev lukket i
hele 19 Aar, og Holberg forblev samfulde 20 Aar reven bort fra sin
bedste Virksomhed. Der er her et Punkt, som aldrig før er blevet rigtig
fastslaaet. Der er heri noget saa oprørende og sørgeligt, at manikke
noksom kan stille sig det for Øje. Tænk Dem dette: Vi havde den Gang,
paa den Tid, vort allerstørste komiske og dramatiske Geni, den største
Mand af den Art, som vort Folk har frembragt, som i Løbet af 3—4 Aar
havde skrevet henved 30 Mesterværker for Scenen. Han staar i fuld Hede
og Ild, han vil arbejde, det er hans højeste Lyst, og alle ere enige
om, at hvad han har skrevet af Komedier staar himmelhøjt over alle de
historiske og andre Skrifter, han har leveret, og saa skærer man
ligesom med en Kniv 20 sammenhængende Aar ud af hans Liv, man berøver
ham Evnen til at skrive for Scenen. Der er noget frygteligt deri, og
jeg tror ikke, man har noget Exempel paa, at en aandløs Regering og et
umodent Folk i Forening have tilredet et blomstrende Geni saaledes i
noget Land eller nogen Literatur. Dette er sørgeligt; thi det nyttede
lidet, at man 20 Aar senere, under den næste Konge, paa ny opfordrede
Holberg til at skrive, da han var legemlig og aandelig svækket. Han
skriver saa i sin yderste Alderdom en 5—6 Stykker for Scenen, men den
lange Mellemtid, i hvilken han intet Skuespil havde skrevet, havde
berøvet ham Evnen til at skrive godt. Han havde maattet ty til
videnskabelig Virksomhed: Danmarks Historie, Helte- og
Heltindehistorie, Jødernes Historie, Bergens Beskrivelse ere lutter
lærde Arbejder. Den herskende Tidsaand tvinger hans dramatiske Geni
ligesom ind i et Forbedringshus, den sætter det til 20 Aars lærd
Strafarbejde, indespærrer det i Studerestuens Cellefængsel, og da hans
Genius kommer ud deraf, svag, som en hvidhaaret Olding, er den saa
nedbøjet, at han i Virkeligheden kun kan levere Arbejder, der ingen
blivende Betydning have. Man behandlede ham slet, og endnu værre
behandlede man ham, da Theatret aabnedes paa ny. Da var Tidsaanden
løben fra ham, Respekten løben fra ham, og hvad der skrives om Holberg
i hans sidste Aar er mest nedfættende Ytringer. Rent officielt blev han
vel forfremmet. Hann blev Baron ɔ: Staten sikrede sig hans Jordegods
under Form af et Baroni, men det skete ikke som nogen Belønning. Paa
alle Maader krænkede og nedsatte man ham, og saa hurtig glemte Nationen
ham, at i Skrifter, som kun ere fra 5 Aar efter hans Død, se vi,
hvorledes lærde Mænd beklage, at den danske Nation allerede nævner
Holbergs Navn med Ligegyldighed.Alt dette har nu forandret sig. De ved
alle, at Holbergs Navn i dette Øjeblik er det mest hædrede, elskede og
fejrede Navn, vi have i vort Folk, men der er dog én lille Ting at
mærke, som jeg maa have Lov at sige til Slutning, og det er dette. Naar
De nu læser i alle Aviser om alt, hvad der i disse Dage er sket for
Holberg, hvad der er skrevet om Holberg, og al den Glæde, der er over
at vi have Holberg, naar De høre alle disse mange pæne og fine Folk
bevidne, hvor højt de elske Holberg — hvad saa? Véd De, hvad jeg vil
sige Dem derom? Tro dem ikke, tro dem ikke! Naar de sige, at de elske
Holberg, saa tro det ikke; thi hvad vil det sige at elske Holberg? Det
er saa simpelt som noget: Det er at elske det, han elskede, og at hade
det, som han hadede. Men tror De egentlig, at de Mennesker, som
officielt i vore Dage have været saa ivrige for at lægge deres
Kjærlighed og Hyldest for Dagen, tror De, at de elske og hade som han?
Jeg tror det ikke. Det at elske Holberg det vil sige: som han at elske
prøvende Fornuft, Fremskridt, Arbejde, Menneskenes Vel, det vil sige
som han at hade Fordom, Lavsaand, Dumhed, Tryk af den gamle stivnede
Vanes Herredømme. Se, mine Tilhørere! Jeg tror ikke, at de, der i vore
Dage behersker den offentlige Mening, gjør det. Og saa vil jeg sige til
Dem: Lad os, som her ere tilstede, lad os elske ham paa den Maade, at
vi elske og at vi hade som han. Han var Danmarks første Skribent,
flittig som faa, vittig som ingen anden; han var paa det boglige
Omraade vor største og fremtidsrigeste Aand, vor tapreste Mand, vor
ypperste Arbejder. Maatte hans Minde leve iblandt os derved, at vi
nulevende optage hans Kamp, fortsætte hans Arbejde, hade det
fornuftstridige som han, men endnu dybere end han, elske Menneskenes
Vel som han, men med endnu varmere Kjærlighed end han!

